শহরে দুর্যোগ, পুজো উদ্বোধন স্থগিত মমতার!

কলকাতা: উৎসবের আবহে জলমগ্ন কলকাতা। রাতভর বৃষ্টিতে শহরের বিভিন্ন এলাকায় কোমড় পর্যন্ত জল। নাজেহাল শহরবাসী। এই পরিস্থিতিতে পুজো উদ্যোক্তাদের মুখে আতঙ্ক স্পষ্ট। শহরজুড়ে দুর্যোগের জেরে পুজো উদ্বোধনের সমস্ত কর্মসূচি বাতিল করলেন মুখ্যমন্ত্রী মমতা বন্দ্যোপাধ্যায়।

আজ দ্বিতীয়া। মহালয়ার আগে থেকেই শহরের একাধিক বড় পুজোগুলোর উদ্বোধন করছেন মমতা বন্দ্যোপাধ্যায়। আজও একাধিক পুজোর উদ্বোধনের কথা ছিল প্রশাসনিক প্রধানের। দুর্যোগ পরিস্থিতির কথা ভেবেই আপাতত স্থগিত রাখা হয়েছে সেই কর্মসূচি। এমনটাই জানিয়েছেন মুখ্যমন্ত্রী মমতা বন্দ্যোপাধ্যায়। তবে পুজোর উদ্বোধন হবে ভার্চুয়ালি। বাড়ি থেকে বসেই একগুচ্ছ উদ্বোধন সারবেন মমতা বন্দ্যোপাধ্যায়।

আরও পড়ুন: ‘৭৮ সালের পর এমন বৃষ্টি দেখিনি’, পরিস্থিতি দেখে বললেন ফিরহাদ

পুজো আবহে মেতেছে গোটা বাঙালি। প্ল্যানিং- ও মোটামুটি কমপ্লিট। কিন্তু এই আবহে আচমকা দুর্যোগ পরিস্থিতি শহর কলকাতা জুড়ে। যান চলাচল যেমন ব্যাহত রয়েছে, তেমনই বন্ধ বিভিন্ন পরিষেবাও। প্রায় পাঁচঘণ্টায় রেকর্ড বৃষ্টি। এমনকী এই সময়ে শহরের বিভিন্ন অংশে আড়াইশো মিলিমিটারের বেশি বৃষ্টি হয়েছে। যা ১৯৭৮ সালের পর রেকর্ড বলছেন আবহাওয়াবিদরা।